News Update: Goldman Sachs ชี้หุ้นจีนมาแน่ คาดดัชนีหุ้นจีนพุ่ง 16% ในปีเดียว จากการผ่อนคลายโควิดของรัฐบาล - FINNOMENA
Goldman Sachs มีมุมมองบวกอย่างมากต่อตลาดหุ้นจีนและเกาหลีใต้ โดยคาดว่าหุ้นกลุ่มดังกล่าวจะทำผลตอบแทนได้ดีในปี 2023 จากการผ่อนคลายนโยบายโควิดเป็นศูนย์ของรัฐบาลจีน และแนวโน้มที่ดีขึ้นของเศรษฐกิจทั่วโลก
18 พ.ย. 2565

Goldman Sachs มีมุมมองบวกอย่างมากต่อตลาดหุ้นจีนและเกาหลีใต้ โดยคาดว่าหุ้นกลุ่มดังกล่าวจะทำผลตอบแทนได้ดีในปี 2023 จากการผ่อนคลายนโยบายโควิดเป็นศูนย์ของรัฐบาลจีน และแนวโน้มที่ดีขึ้นของเศรษฐกิจทั่วโลก
ทีมนักวิเคราะห์ของบริษัทนำโดย Timothy Moe คาดการณ์ว่า ดัชนี MSCI China และ CSI 300 จะปรับตัวขึ้นถึง 16% ในอีก 12 เดือนข้างหน้า โดยหุ้นจีนจะทำผลตอบแทนได้ดีที่สุดในภูมิภาค พร้อมปรับสัดส่วนของหุ้นเกาหลีใต้จากระดับปานกลาง (Neutral) สู่เพิ่มน้ำหนักการลงทุน (Overweight)
Goldman Sachs ระบุว่า ความแข็งแกร่งของหุ้นในภูมิภาคจะเปลี่ยนจากหุ้นอาเซียนและอินเดียในปี 2022 มาสู่ตลาดจีนและเกาหลีใต้ที่กำลังฟื้นตัว โดยจุดเปลี่ยนที่เป็นไปได้คือ ช่วงไตรมาส 2 ของปี 2023 จากเงินดอลลาร์ที่แข็งค่าในจุดสูงสุด และการกลับทิศนโยบายการเงินของ Fed
ธนาคารและนักลงทุนในวอลล์สตรีทจำนวนมากเริ่มมีมุมมองบวกมากขึ้นต่อหุ้นจีน หลังรัฐบาลจีนกลับมาสนับสนุนการเติบโตมากขึ้น ส่งผลให้ดัชนีหุ้นฮ่องกงปรับตัวต่อเนื่องในช่วงไม่กี่สัปดาห์ที่ผ่านมา หลังจากครองตำแหน่งดัชนีที่ทำผลงานแย่ที่สุดในโลกในปีนี้
โดย Goldman Sachs คาดการณ์ว่า หุ้นจีนที่จดทะเบียนในต่างประเทศจะพุ่งขึ้นถึง 20% เพราะได้รับประโยชน์จากการเปิดเมือง โดยคาดหวังว่าจีนจะค่อยๆ ผ่อนคลายมาตรการคุมเข้มโควิดในไตรมาส 2 ของปี 2023
นอกจากนี้ยังคาดว่าในอีก 12 เดือนข้างหน้า ดัชนี Kospi ของเกาหลีใต้จะพุ่งขึ้น 11% ขณะที่ดัชนีหุ้นสิงคโปร์จะเพิ่มขึ้น 10% โดยการซื้อของนักลงทุนต่างชาติและการปรับตัวขึ้นมาของหุ้นเซมิคอนดักเตอร์ทำให้ Kospi กลายเป็นดัชนีหุ้นที่ทำผลตอบแทนได้ดีสุดของภูมิภาคในไตรมาสนี้
Goldman Sachs ได้ปรับลดมุมมองหุ้นอินโดนีเซียสู่ระดับปานกลาง (Neutral) ส่วนหุ้นไทยและมาเลเซียสู่ลดน้ำหนักการลงทุน (Underweight) รวมถึงลดเป้าหมาย 12 เดือนสำหรับดัชนี MSCI Asia Pacific Ex-Japan เหลือ 515 จาก 585
อ้างอิง:
https://www.bloomberg.com/news/articles/2022-11-18/goldman-turns-more-bullish-on-china-stocks-upgrades-south-korea?sref=e4t2werz
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
Goldman Sachs
News Update
หุ้นจีน
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA